તમારે કેટલાં સંતાનો છે એવા સવાલના જવાબમાં યજ્ઞેશભાઇએ કહ્યું કે, બે દીકરી. પંદર વર્ષની આરુષિ અને બાર વર્ષની ઓમિષા. ડેડીને બોનમેરોની જરૂર છે એ વાતની ખબર પડી કે તરત જ બંને દીકરીઓ બોનમેરો આપવા તૈયાર થઇ ગઇ. ડર એક જ હતો કે બોનમેરો મેચ નહીં થાય તો? જોકે એક નહીં, બંને દીકરીઓના બોનમેરો મેચ થઇ ગયા. રેર કેસમાં બને એવું આ બંને બહેનોના કેસમાં બન્યું. બંને વચ્ચે ત્રણ વર્ષનો ફર્ક છે પણ બંનેનું જિનેટિકલ સ્ટ્રક્ચર ચેક કરતાં ખબર પડી કે બંનેમાં આઇડેન્ટિકલ ટ્વિન્સ જેટલી સમાનતા છે. નાની દીકરી ઓમિષા બોનમેરો આપે તો વધુ સારું એવું નક્કી કર્યું. ઓમિષા તો એવું જ ઇચ્છતી હતી. ઓમિષાના બોનમેરો લેવા માટે તેને સતત પાંચ દિવસ ઇન્જેક્શન આપવામાં આવ્યાં. બોનમેરો લેવા અને આપવાની સારવારમાં હવે ઘણી પ્રગતિ થઇ છે. ઇન્જેક્શનનું દ્રવ્ય બોનમેરોને હાડકામાંથી બલ્ડમાં ધકેલે છે. એક મશીન મારફતે બ્લડમાંથી બોનમેરો છૂટું પાડીને મેળવી લેવાય છે. લગભગ પાંચેક કલાકની મેડિકલ પ્રોસેસ પછી દીકરી ઓમિષાનું બોનમેરો લેવાયું અને એ પિતા યજ્ઞેશભાઇના શરીરમાં ઇન્જેક્ટ કરાયું. હજુ આ મહિનાના અંત સુધીમાં યજ્ઞેશભાઇએ હોસ્પિટલમાં રહેવું પડશે.